दिन में भी कड़ाके की ठंड, छह डिग्री गिरा पारा
शुक्रवार से राजधानी रायपुर में भी कड़ाके की ठंड पड़ रही है। उत्तरी हवा के कारण शाम को ठंड इतनी बढ़ गई कि लोगों का बगैर गर्म कपड़ों के बाहर निकलना ही मुश्किल हो गया। शुक्रवार को न्यूनतम तापमान 12.9 डिग्री रहा लेकिन शनिवार तक इसके 10 डिग्री से नीचे पहुंचने की संभावना है। इस स्थिति में मौसम विभाग रायपुर में भी शीतलहर की घोषणा कर सकता है।
गुरुवार को राजधानी में न्यूनतम तापमान 19 डिग्री रहा। एक ही दिन में यह करीब छह डिग्री गिरकर 13 डिग्री तक पहुंच गया। सुबह हवा में आर्द्रता 57 फीसदी थी। मौसम पूरी तरह साफ हो गया था। उत्तरी हवा के प्रभाव के कारण दिन का तापमान भी 23 डिग्री तक ही पहुंच पाया। तापमान इतना कम होने के कारण शुक्रवार को दिन में भी ठंड महसूस हुई। रात करीब दस बजे से ठंडी हवा चलने लगी। बस स्टैंड और रेलवे स्टेशन के आसपास लोग अलाव के पास बैठे नजर आए। हवा की रफ्तार भी करीब दो से तीन किलोमीटर प्रति घंटा दर्ज की गई। न्यूनतम तापमान तब करीब 15 डिग्री तक पहुंच गया।
सप्ताहभर में अच्छी ठंड
लालपुर मौसम विज्ञान केंद्र के सहायक मौसम विज्ञानी एम. गोपाल राव के अनुसार फिलहाल मौसम साफ है और अगले तीन-चार दिन कड़ाके की ठंड पड़ने की संभावना है। रायपुर सहित छत्तीसगढ़ में दिसंबर के महीने में ही कड़ाके की ठंड पड़ती है। रायपुर में न्यूनतम तापमान 9 डिग्री तक पहुंच जाता है। इस दौरान शीतलहर चलने लगती है।
गर्म कपड़ों का कारोबार फिर सजा
दिसंबर के आखिरी सप्ताह में कड़ाके की ठंड पड़ने की वजह से गर्म कपड़ों का कारोबार एक बार फिर तेज हो गया है। इस साल दिसंबर में अब तक ठंड गायब रही। न्यूनतम तापमान एक-दो बार ही 14-15 डिग्री के आसपास ही पहुंच पाया। फिर लगातार बन रहे चक्रवात की वजह से ठंड गायब हो जाती थी। इसलिए अब तक लोगों को गर्म कपड़ों की ज्यादा जरूरत ही नहीं पड़ी। शुक्रवार से ठंड बढ़ने के बाद पंडरी, मोतीबाग सहित अन्य जगहों में ऊलन और गर्म कपड़ों के बाजार फिर से रौनक हो गए हैं।
bho_Deva hin_Deva hin_Deva hin_Deva hin_Deva hin_Deva hin_Deva